b'\n_START_ARTICLE_\nBursitis infecciosa avi\xc3\xa0ria\n_START_SECTION_\nEtiologia\n_START_PARAGRAPH_\nL\'agent causal de la malaltia \xc3\xa9s el virus de la bursitis infecciosa (VBI). El principal \xc3\xb2rgan diana del virus VBI \xc3\xa9s la bursa de Fabrici, on provoca una destrucci\xc3\xb3 massiva de precursors de limf\xc3\xb2cits B resultant en una reducci\xc3\xb3 de la immunitat humoral i per tant immunosupressi\xc3\xb3. Aix\xc3\xb2 provoca que els animals infectats siguin m\xc3\xa9s susceptibles de patir infeccions secund\xc3\xa0ries com coccidiosis i bronquitis infecciosa, que resulta en p\xc3\xa8rdues econ\xc3\xb2miques importants en la ind\xc3\xbastria av\xc3\xadcola._NEWLINE_Actualment es coneixen dos serotips classificats com 1 i 2. Nom\xc3\xa9s el serotip 1 s\'associa a la malaltia cl\xc3\xadnica, sent les soques que pertanyen a aquest serotip les m\xc3\xa9s virulentes. La gravetat dels s\xc3\xadmptomes cl\xc3\xadnics depenen de la virul\xc3\xa8ncia de la soca, l\'edat de les aus en el moment de la infecci\xc3\xb3, el seu estat immunitari i la ra\xc3\xa7a. La forma de presentaci\xc3\xb3 cl\xc3\xadnica aguda es caracteritza per un inici sobtat dels signes cl\xc3\xadnics, un per\xc3\xadode d\'incubaci\xc3\xb3 curt i en conseq\xc3\xbc\xc3\xa8ncia una mortalitat elevada, afecta animals joves de 3 a 6 setmanes. Existeixen soques menys virulentes que poden presentar formes subcl\xc3\xadniques de la malaltia amb quadres silenciosos que es caracteritzen per l\'abs\xc3\xa8ncia de simptomatologia cl\xc3\xadnica i els seus efectes s\'aprecien en un descens del rendiment i la productivitat, solen presentar-se abans de les tres setmanes d\'edat.\n_START_SECTION_\nTransmissi\xc3\xb3\n_START_PARAGRAPH_\nLes vies de transmissi\xc3\xb3 s\xc3\xb3n: oral, conjuntival i respirat\xc3\xb2ria, per excreci\xc3\xb3 de mat\xc3\xa8ria fecal, per vectors i f\xc3\xb2mits, el cuc de la farina i una esp\xc3\xa8cie de mosquit poden actuar com a reservoris. Actualment, no s\'ha pogut demostrar que hi ha una via vertical de transmissi\xc3\xb3 ni portadors.\n_START_SECTION_\nPatog\xc3\xa8nia\n_START_PARAGRAPH_\nEl per\xc3\xadode d\'incubaci\xc3\xb3 del virus varia entre 2 i 6 dies. El proc\xc3\xa9s es troba caracteritzat principalment per l\'actuaci\xc3\xb3 sobre la bursa de Fabrici, en la qual ocasiona una intensa necrosi, que impedeix el funcionament normal, i per tant la formaci\xc3\xb3 de limf\xc3\xb2cits B._NEWLINE_Les aus d\'entre 2-8 setmanes en una bursa de Fabrici altament activa son m\xc3\xa9s susceptibles a la malaltia. les aus de m\xc3\xa9s de 8 setmanes en canvi s\xc3\xb3n m\xc3\xa9s resistents al virus. I solament mostraran signes cl\xc3\xadnics en el cas que es tracti d\'una soca altament virulenta. Una vegada el virus s\'ha introdu\xc3\xaft en el cos, destrueix els fol\xc2\xb7licles limfoides secundaris associats per exemple als intestins, als bronquis, a les am\xc3\xadgdales cecals, la gl\xc3\xa0ndula de Harder, etc. La malaltia aguda i la mort \xc3\xa9s deguda al fet que produeix necrosis en l\'\xc3\xb2rgan en el qual es troba el virus. Si l\'ocell aconsegueix superar aquesta fase, es trobar\xc3\xa0 inmunocomprom\xc3\xa8s. La qual cosa significa que ser\xc3\xa0 m\xc3\xa9s susceptible a altres malalties _NEWLINE_El virus, a m\xc3\xa9s, tamb\xc3\xa9 pot actuar sobre altres elements limfoids com la melsa, la tonsil\xc2\xb7la i el tim. Conseq\xc3\xbcentment a aquestes accions, les aus poden queda parcialment o totalment incapacitades, de forma transit\xc3\xb2ria o permanent, per respondre a est\xc3\xadmuls antig\xc3\xa8nics de vacunes o microorganismes.\n_START_SECTION_\nEfecte immunodepressor de la infecci\xc3\xb3\n_START_PARAGRAPH_\nEn les aus, el conjunt de c\xc3\xa8l\xc2\xb7lules que participen en la resposta immune tenen l\'origen en dos \xc3\xb2rgans limfoides centrals: el tim i la bursa de Fabrici. Aquestes estructures s\xc3\xb3n essencials en el per\xc3\xadode embrionari i neonatal de les aus, per tal de desenvolupar les c\xc3\xa8l\xc2\xb7lules immunocompetents correctament. _NEWLINE_La bursa de Fabrici, una estructura en forma de diverticle oval, est\xc3\xa0 ubicada anteriorment i superiorment a la cloaca, durant la vida embrion\xc3\xa0ria i neonatal rep c\xc3\xa8l\xc2\xb7lules hematopo\xc3\xa8tiques indiferenciades des de la ves\xc3\xadcula vitel\xc2\xb7lina i el fetge. Aquestes c\xc3\xa8l\xc2\xb7lules indiferenciades, sota influ\xc3\xa8ncia del microambient de la bursa es multipliquen i diferencien a limf\xc3\xb2cits B, que posteriorment migren i colonitzen els \xc3\xb2rgans limfoides perif\xc3\xa8rics (melsa, tonsil\xc2\xb7les...) i seran responsables de la resposta immune humoral i secret\xc3\xb2ria. La bursa presenta en el seu interior plecs que contenen nombrosos fol\xc2\xb7licles limfoides on es troben i ordenen majorit\xc3\xa0riament les c\xc3\xa8l\xc2\xb7lules limfoides en dues zones: medul\xc2\xb7lar i cortical. _NEWLINE_El VBI destrueix l\'estructura normal de la bursa, es produeix un efecte d\'inhibici\xc3\xb3 de la producci\xc3\xb3 d\'anticossos circulants perqu\xc3\xa8 el virus afecta les c\xc3\xa8l\xc2\xb7lules immunes dels centres limfoides perif\xc3\xa8rics. Tamb\xc3\xa9, es produeix una expansi\xc3\xb3 de limf\xc3\xb2cits T-supressors, cosa que deprimeix la resposta immunol\xc3\xb2gica de les aus infectades.\n_START_SECTION_\nLesions\n_START_PARAGRAPH_\nAnat\xc3\xb2micament podrem observar que la musculatura, especialment la cara interna de les cuixes, es troba retreta i deshidratada (exsicosi), amb hemorr\xc3\xa0gies superficials. _NEWLINE_Els ronyons es troben tumefactes, ocasionalment amb dip\xc3\xb2sits d\'urats, i amb una tonalitat grisa-vermellosa-clara. Aquesta lesi\xc3\xb3 \xc3\xa9s freq\xc3\xbcent als broilers, per\xc3\xb2 estranya als pollets. _NEWLINE_La bursa de Fabrici es pot trobar atrofiada o adquirir una tonalitat grisa-vermellosa, amb una mida de 4 a 5 cent\xc3\xadmetres, coberta d\'un moc vitri i contenint co\xc3\xa0guls i fibrina en els seus plecs, a m\xc3\xa9s d\'un exsudat case\xc3\xb3s (d\'aspecte paregut al formatge)-hemorr\xc3\xa0gic. Hi pot haver tamb\xc3\xa9 una necrosi dels limf\xc3\xb2cits, infiltraci\xc3\xb3 de heterofils ( cosa que provocaria que els anticossos tingueren m\xc3\xa9s afinitat per altres antigens que pel del virus de la bursitis infecciosa), ves\xc3\xadcules qu\xc3\xadstiques, i incl\xc3\xbas fibrosis de l\'\xc3\xb2rgan._NEWLINE_Les aus que sobreviuen a la malaltia poden quedar amb lesions parcials o totals (ja sigui moment\xc3\xa0niament o permanentment) en la bursa de Fabrici (formadora de limf\xc3\xb2cits B) i en el tim, formador de limf\xc3\xb2cits T, amb el qual els animals no responen b\xc3\xa9 a les vacunacions i s\xc3\xb3n, en la pr\xc3\xa0ctica, m\xc3\xa9s receptibles a les malalties infeccioses.\n_START_SECTION_\nDiagn\xc3\xb2stic\n_START_PARAGRAPH_\nEl diagn\xc3\xb2stic de la malaltia basat en s\xc3\xadmptomes cl\xc3\xadnics i lesions macrosc\xc3\xb2piques no sempre \xc3\xa9s clar per determinar un animal positiu de forma definitiva. S\'han presentat casos d\'animals cl\xc3\xadnicament immunodeprimits i amb atr\xc3\xb2fia a la bursa de Fabrici que no presentaven lesions agudes de tipus Gumboro. Per aix\xc3\xb2 \xc3\xa9s necessari analitzar mostres al laboratori per tal de confirmar la pres\xc3\xa8ncia del virus mitjan\xc3\xa7ant proves diagn\xc3\xb2stiques microbiol\xc3\xb2giques que permetran detectar anticossos espec\xc3\xadfics indu\xc3\xafts pel virus o la detecci\xc3\xb3 del virus en els teixits. \xc2\xa0\n_START_SECTION_\nHistopatologia\n_START_PARAGRAPH_\nConsisteix en l\'estudi histol\xc3\xb2gic de les lesions a la bursa de Fabrici despr\xc3\xa9s de la infecci\xc3\xb3. A partir de l\'observaci\xc3\xb3 s\'avalua el grau d\'infecci\xc3\xb3 sota criteris com la distribuci\xc3\xb3 de la lesi\xc3\xb3, l\'extensi\xc3\xb3 del teixit afectat i la intensitat de la infecci\xc3\xb3 al teixit limfoide. \xc2\xa0\n_START_SECTION_\nA\xc3\xafllament i identificaci\xc3\xb3 del virus\n_START_PARAGRAPH_\nLa identificaci\xc3\xb3 del virus es realitzar\xc3\xa0 mitjan\xc3\xa7ant la infecci\xc3\xb3 d\'ous embrionats, pel que deuen utilitzar-se ous VBI negatius, ja que el virus no sobreviur\xc3\xa0 en pres\xc3\xa8ncia d\'anticossos a l\'ou, per\xc3\xb2 tamb\xc3\xa9 es poden utilitzar pollastres sense anticossos espec\xc3\xadfics aix\xc3\xad com cultius cel\xc2\xb7lulars. Aquesta pr\xc3\xa0ctica no es realitza de forma habitual, perqu\xc3\xa8 malgrat tot es poden experimentar certes dificultats en els cultius cel\xc2\xb7lulars i els ous embrionats, donat que el virus no s\'adapta amb facilitat a aquests. \xc2\xa0\n_START_SECTION_\nProva d\'inoculaci\xc3\xb3 en el pollet\n_START_PARAGRAPH_\nLa bursa de les aus no infectades, uns dies despr\xc3\xa9s de la inoculaci\xc3\xb3 del material infectat, sembla fer-se m\xc3\xa9s gran._NEWLINE_Tamb\xc3\xa9, s\'han descrit enzimimmunoassaigs (ELISA) de captura antig\xc3\xa8nica basats en plaques recobertes amb anticossos espec\xc3\xadfics del VBI per demostrar la pres\xc3\xa8ncia d\'ant\xc3\xadgens del VBI en els homogene\xc3\xaftzats procedents de les burses. Per detectat el RNA gen\xc3\xb2mic del virus en la bursa de Fabrici es pot utilitzar la reacci\xc3\xb3 de cadena de la polimerasa de transcripci\xc3\xb3 inversa (RT-PCR) amb encebadors espec\xc3\xadfics.\n_START_SECTION_\nVacunes vives\n_START_PARAGRAPH_\nEn les vacunes vives s\'utilitzen soques atenuades del VBI. L\'administraci\xc3\xb3 d\'aquest tipus de vacunes es realitza mitjan\xc3\xa7ant una injecci\xc3\xb3 intramuscular, l\'aigua dels abeuradors o b\xc3\xa9 per via a\xc3\xa8ria, normalment al cap de 8 setmanes de vida. _NEWLINE_Les vacunes vives es preparen a partir del virus totalment o parcialment atenuat i s\xc3\xb3n conegudes com a "suau", "intermedia", o "m\xc3\xa9s que intermedia" (tamb\xc3\xa9 anomenades "calentes"), respectivament. _NEWLINE_Les vacunes suaus causen un dany bursal limitat, mentre que les interm\xc3\xa8dies i les "m\xc3\xa9s que interm\xc3\xa8dies" provoquen una reducci\xc3\xb3 limfocit\xc3\xa0ria en la bursa. Normalment cap mena de vacuna causa immunosupressi\xc3\xb3 si s\'utilitza en aus de m\xc3\xa9s de 14 dies de vida procedents de progenitors immunes al VBI. _NEWLINE_Les vacunes suaus i les interm\xc3\xa8dies s\'utilitzen en les aus progenitores per produir una resposta prim\xc3\xa0ria pr\xc3\xa8via a la vacunaci\xc3\xb3, prop del moment de la posta, amb la vacuna inactivada. S\xc3\xb3n susceptibles a l\'efecte dels anticossos materns (MDA), per tant, s\'haurien d\'administrar \xc3\xbanicament despr\xc3\xa9s que s\'hagi redu\xc3\xaft la quantitat de MDA. _NEWLINE_Les vacunes interm\xc3\xa8dies i les "m\xc3\xa9s que interm\xc3\xa8dies" o interm\xc3\xa8dies plus s\'utilitzen per protegir els pollastres d\'engreix i les aus ponedores comercials de reposici\xc3\xb3. Tamb\xc3\xa9 s\'usen algunes d\'aquestes vacunes en els progenitors joves en el cas que existeixi un risc elevat d\'infecci\xc3\xb3 natural amb el virus virulent de la bursitis infecciosa aviaria. Habitualment s\'administren una segona i tercera dosi, en especial quan existeix un risc elevat d\'exposici\xc3\xb3 a les formes virulentes de la malaltia o quan els pollets vacunats mostren nivells desiguals de MDA. _NEWLINE_Actualment trobem dues vacunes vives comercials molt importants com s\xc3\xb3n: d\'una soca interm\xc3\xa8dia de Nobilis Gumboro D78, i d\'una soca interm\xc3\xa8dia plus, anomenada Nobilis Gumboro 228E. _NEWLINE_En abs\xc3\xa8ncia de MDA, s\'administren vacunes suaus al primer dia de vida. En canvi, quan ja existeixen anticossos materns en el primer dia de vida, la vacunaci\xc3\xb3 s\'hauria de retardar fins que es redueixin els nivells d\'aquests anticossos en la major part de les aus. Recentment s\'han desenvolupat vacunes que es poden administrar in ovo al cap de 18 dies d\'incubaci\xc3\xb3._NEWLINE_Recentment s\'ha desenvolupat una t\xc3\xa8cnica per proporcionar la vacuna viva als ous durant el per\xc3\xadode d\'incubaci\xc3\xb3. El virus s\'injecta al cap de 18 dies d\'incubaci\xc3\xb3, s\'espera que l\'ou es desclogui, i el virus de la vacuna s\'allibera quan els pollets tenen aproximadament 7 dies de vida. _NEWLINE_Generalment, les vacunes vives de la bursitis infecciosa avi\xc3\xa0ria es consideren compatibles amb altres vacunes aviars. Aix\xc3\xb2 no obstant, \xc3\xa9s possible que les vacunes que causen un dany bursal, puguin interferir amb la resposta a altres vacunes. La vacunaci\xc3\xb3 s\'hauria de realitzar \xc3\xbanicament en aus sanes.\n_START_SECTION_\nVacunes inactivades\n_START_PARAGRAPH_\nLes vacunes inactivades s\'utilitzen per produir nivells elevats, uniformes i de llarga durada d\'anticossos en les gallines de cria que pr\xc3\xa8viament han estat tractades amb una vacuna viva o han estat exposades al virus de camp durant la cria. Posteriorment a l\'administraci\xc3\xb3 de la vacuna viva, 8 setmanes de vida, s\'administra la vacuna inactivada, a les 16-20 setmanes de vida. Aquesta vacuna es produeix amb adjuvant en emulsi\xc3\xb3 oliosa, i ha de ser injectada a cadascuna de les aus. Les vies principals d\'administraci\xc3\xb3 s\xc3\xb3n subcut\xc3\xa0nia o intramuscular (a la cama), evitant la proximitat de les articulacions, tendons o vasos sanguinis principals. _NEWLINE_Nom\xc3\xa9s s\'han de vacunar les aus sanes que estiguin sensibilitzades per l\'exposici\xc3\xb3 pr\xc3\xa8via al VBI. D\'aquesta manera la vacuna induir\xc3\xa0 una resposta d\'anticossos en els pollets desclosos a partir dels progenitors vacunats.'